貞女篇
作者：曾丰
朝代：宋

paragraphs: 女生願有家，奴嫁理所宜。
出自父母命，奴豈敢固違。
既許吳氏子，又許蔡氏兒。
但有一女嫁，乃受兩聘儀。
爲奴父母者，不知意何斯。
業已許吳氏，復許蔡已非。
况卒蔡之棄，而復吳之歸。
奴羞毅不行，父母固强之。
勢不得自由，出門行遲遲。
欲哭聲不出，欲語舌不隨。
投江以自明，庶免世點嗤。
寧作有行鬼，無爲不義妻。
皇天上無極，后土深莫涯。
區區奴之心，惟有此水知。
劉歆空裹頭，馮道空捋髭。
或以雌視汝，汝猶不知雌。